Mustana Barbaarina tunnetun muusikon James Nikanderin äitiä ja siskoa vastaan on nostettu syytteet virkamiehen vastustamisesta ja niskoittelusta poliisia vastaan, kertoo syyttäjä.

Äitiä syytetään virkamiehen vastustamisesta ja siskoa niskoittelusta poliisia vastaan.

Kyse on poliisin ulkomaalaisvalvonnan yhteydessä Helsingin keskustassa viime vuoden heinäkuussa tapahtuneista tapahtumista. Syyttäjän aiemman selvityksen mukaan poliisit pyysivät Nikanderin äidiltä ja siskolta henkilöllisyystodistuksia, mutta nämä kieltäytyivät esittämästä niitä.

Tapaus aiheutti kohun viime kesänä, kun Nikander arvosteli voimakkaasti poliisin toimintaa sosiaalisessa mediassa ja vaati anteeksipyyntöä ja korvauksia poliisilta. Julkisuuteen nousivat myös Nikanderin äidin ja siskon kertomukset tapahtumien kulusta, jotka poikkesivat huomattavasti poliisin selvittämästä ja nyt syyttäjän näkemyksenä olevasta tapahtumien kulusta.

Itä-Uudenmaan syyttäjänvirasto ilmoitti viime syyskuussa, että ulkomaalaispoliisin toiminnasta ei aloiteta esitutkintaa. Sen sijaan tutkinta aloitettiin kahdesta naisesta.

Syyttäjä arvioi, että asiaa käsitellään Helsingin käräjäoikeudessa syksyn aikana.